A BIZOTTSÁG 386/2009/EK RENDELETE
(2009. május 12.)
az 1831/2003/EK európai parlamenti és tanácsi rendeletnek a takarmányozási célra felhasznált adalékanyagok új funkcionális csoportjának létrehozása tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 6. cikke (3) bekezdésére,
mivel:
(1)
Az 1831/2003/EK rendelet a takarmány-adalékanyagoknak funkcióiktól és tulajdonságaiktól függően kategóriákba és azokon belül funkcionális csoportokba sorolásáról rendelkezik.
(2)
Olyan új takarmány-adalékanyagok kerültek kifejlesztésre, amelyek elnyomják vagy csökkentik a mikotoxinok felszívódását és segítik azok kiválasztódását, vagy módosítják azok hatásmechanizmusát, így csökkentik a mikotoxinoknak az állatok egészségére gyakorolt esetleges káros hatásait.
(3)
Ezen termékek használata nem feltétlenül jár a 2002/32/EK európai parlamenti és tanácsi irányelvben (2) lefektetett jelenlegi legnagyobb vagy javasolt szintek növekedésével, azonban javítania kell a jogszerűen forgalomba hozott takarmány minőségét, ami további garanciát jelent az állat- és közegészség védelme számára.
(4)
Mivel ezek az adalékanyagok nem sorolhatók be az 1831/2003/EK rendelet által felállított egyik csoportba sem, a technológiai adalékanyagok kategóriájában egy új funkcionális csoport létrehozására van szükség.
(5)
Az 1831/2003/EK rendeletet ezért ennek megfelelően módosítani kell.
(6)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
Az 1831/2003/EK rendelet I. mellékletének 1. pontja a következő ponttal egészül ki:
„m)
a takarmány mikotoxinok általi fertőzésének csökkentésére szolgáló anyagok: olyan anyagok, amelyek elnyomják vagy csökkentik a mikotoxinok felszívódását és segítik azok kiválasztódását, vagy módosítják azok hatásmechanizmusát.”
2. cikk
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. május 12-én.